Էդրիեն Բարբո

Էդրիեն Բարբո (, ամբողջ անունը` Էդրիեն Ջո Բարբո (Adrienne Jo Barbeau), ), ամերիկյան թատրոնի, կինոյի և հեռուստատեսային դերասանուհի, գրող։ 1980-ական թվականների սկզբին նկարահանվում էր գիտաֆանտաստիկ և սարսափ ֆիլմերում, համարվում էր «սեքս-խորհրդանիշ»։ Ներկայացվել է «Թոնի» և «Ոսկե գլոբուս» մրցանակներին։

Կենսագրություն 
Էդրիեն Բարբոն ծնվել է Կալիֆոռնիա նահանգի Սակրամենտո քաղաքում։ Հայրը` Ջոզեֆ Բարբոն, ուներ ֆրանս-կանադական, իռլանդական և գերմանական արմատներ, իսկ մայրը` Արմինե Նալբանդյանը, հայուհի էր։

Էդրիենն ավարտել է Կալիֆոռնիայի Սան-Խոսե քաղաքի Del Mar High School միջնակարգ դպրոցը։ 1960-ական թվականների վերջերին նա տեղափոխվել է Նյու Յորք և աշխատանքի անցել որպես պարուհի։ Շուտով նա դեր է ստացել Բրոդվեյի «Ջութակահարը տանիքին» մյուզիքլում, որից հետո սկսել է նկարահանվել շուրջ երկու տասնյակ մյուզիքլներում, որոնցից առավել հայտնին «Grease» մյուզիքլն էր, որտեղ նա կատարել էր կանացի գլխավոր դերը և ներկայացվել «Թոնի» մրցանակին։

1972-1978 թվականներին Էդրիեն Բարբոն խաղացել է կատակերգական «Մոդ» սերիալում, որի համար 1977 թվականին ներկայացվել է «Ոսկե գլոբուս» մրցանակին։ Այդ սերիալի հաջողությունից հետո նրան սկսեցին համարել «սեքս-խորհրդանիշ», իսկ նրա կարիերան կինոյում ` կտրուկ վերելք ապրեց։ Էդրիեն Բարբոն նկարահանվել է մի քանի ֆանտաստիկ ֆիլմերում, որոնք բավականին հաջողված էին։ Դրանցից կարելի է հիշատակել «Մառախուղ» (1980 թ.), «Փախուստ Նյու-Յորքից» (1981 թ.), «Սարսափների գեղադիտակ» (1982 թ.), «Ճահճային արարած» (1983 թ.) և «Երկու չարագույժ աչքեր» (1990 թ.) կինոնկարները։ Նկարահանվել է նաև մի քանի կատակերգություններում ` «Մրցարշավ «Թնդանոթային միջուկ»» (1981 թ.), «Նորից դպրոց» (1986 թ.), «Կին-մարդակերները ավոկադոյի մահացու ջունգլիներում» (1989 թ.) և այլն։

1990-ական թվականներից Էդրիեն Բարբոն հիմնականում հանդես է գալիս սերիալներում և հեռուստատեսային ֆիլմերում ` «Կործանողը» (1993 թ.), «Դատավոր Դրեդը» (1995 թ.) և այլն։ 2003-2005 թվականներին նա նկարահանվել է HBO ամերիկյան արբանյակային հեռուստատեսային ցանցի նկարահանած «Կառնավալ» սերիալում։ 2009 թվականին հայտնվել է «Դեքստեր» և «Կրքի անատոմիան» սերիալներում։ 2012 թվականին նա հրավիրվել է «Վրեժ» հեռուստասերիալում Մեդելին Սթոուի հերոսուհու` Վիկտորիա Գրեյսոնի մոր դերը խաղալու։

2006 թվականին լույս է տեսել Էդրիեն Բարբոյի ինքնակենսագրությունը, իսկ երկու տարի անց «Վամպիրը Հոլիվուդում» առաջին վեպը։

Անձնական կյանքը 
Էդրիեն Բարբոն 1979-1984 թվականներին ամուսնացած է եղել ռեժիսոր Ջոն Կարպենտերի հետ։ 1984 թվականին ծնվել է նրանց որդին։

1992 թվականին Բարբոն ամուսնացել է 13 տարով իրենից փոքր, սցենարիստ և դերասան Բիլի Վան Զանդտի հետ։ 1997 թվականին ծնվել են նրանց երկվորյակ որդիները։

Մասնակի ֆիլմագրությունը 
Կինո

Հեռուստատեսություն

Ծանոթագրություններ 

Ամերիկացի դերասանուհիներ
Ամերիկացի գրողներ
Ամերիկահայ դերասանուհիներ
Ամերիկացի կինոդերասանուհիներ
Ամերիկացի հեռուստատեսային դերասանուհիներ
Ամերիկացիներ իռլանդական ծագմամբ
Ամերիկացի երգչուհիներ
Թատրոնի դերասանուհիներ
Ամերիկացի մոդելներ
21-րդ դարի ամերիկացի դերասանուհիներ
20-րդ դարի ամերիկացի դերասանուհիներ